CELEX: 62020TN0550
Language: sl
Date: 2020-09-04 00:00:00
Title: Zadeva T-550/20: Tožba, vložena 4. septembra 2020 – Sharpston/Svet in Predstavniki vlad držav članic

19.10.2020   
            
            
               SL
            
            
               Uradni list Evropske unije
            
            
               C 348/26
            
         
      Tožba, vložena 4. septembra 2020 – Sharpston/Svet in Predstavniki vlad držav članic
      (Zadeva T-550/20)
      (2020/C 348/37)
      Jezik postopka: angleščina
      
         Stranke
      
      
         Tožeča stranka: Eleanor Sharpston (Schoenfels, Luksemburg) (zastopnika: N. Forwood, Barrister-at-Law, in J. Flynn, QC)
      
         Toženi stranki: Svet Evropske unije, Predstavniki vlad držav članic
      
         Predlog
      
      Tožeča stranka Splošnemu sodišču predlaga, naj:
      
                  —
               
               
                  sklep Predstavnikov vlad držav članic z dne 2. septembra 2020 o imenovanju treh sodnikov in generalnega pravobranilca na Sodišče Evropske unije v delu, v katerem se z njim za generalnega pravobranilca Sodišča z učinkom od 7. septembra 2020 imenuje Anathasios Rantos, razglasi za ničen;
               
            
                  —
               
               
                  toženima strankama naloži plačilo stroškov postopka.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja tri tožbene razloge.
      
                  1.
               
               
                  Prvi tožbeni razlog: napačna uporaba prava pri razlagi člena 50(3) PEU. Tožeča stranka navaja, da ne ta člen ne nobena druga določba primarnega prava EU ne predpisuje ali zahteva avtomatičnega prenehanja mandata tožeče stranke kot generalne pravobranilke, ki poteče 6. oktobra 2021. Zato ni bilo nobenega prostega mesta, na katerega bi bilo mogoče zakonito imenovati A. Rantosa.
               
            
                  2.
               
               
                  Drugi tožbeni razlog: kršitev ustavnega načela prava EU o neodvisnosti sodstva. S tem, da je v izpodbijanem sklepu zavzeto stališče do tega, kar se šteje za sporno in kontroverzno vprašanje v zvezi z mandatom članice Sodišče, je prišlo do obida jamstev, ki jih določa primarno pravo EU (zlasti Naslov I Statuta Sodišča Evropske unije), zato da se ta članica Sodišča nepreklicno razreši s položaja.
               
            
                  3.
               
               
                  Tretji tožbeni razlog: kršitev načela sorazmernosti in neobstoj „legitimnih in nujnih razlogov.“ Niti določbe Pogodb niti funkcije generalnega pravobranilca po njegovem imenovanju ne narekujejo nobene nadaljnje povezave s katero koli državo članico. Kakršno koli prenehanje mandata tožeče stranke zato ni sorazmerno in ni utemeljeno z „legitimnimi in nujnimi razlogi“, ki jih sodna praksa zahteva za poseg v mandat člana Sodišča.